Zemlja svake godine ‘dobije’ 80 milijuna novih stanovnika
Bogatije zemlje suočene su sa smanjenjem radnog stanovništva, koje neće moći uzdržavati rastuću populaciju starijih oso
U mnogim siromašnijim zemljama, stanovništvo je mlađe i brzo raste, što dodatno povećava siromaštvo i ugrožava okoliš Godine 2010., svjetska populacija je dostigla 6 milijardi i 900 milijuna ljudi. Gotovo sav rast je u zemljama u razvoju. "Taj dio svijeta sučeljen je - a, i dalje će se suočavati! - s problemom visokog fertiliteta i svime onime što iz toga proizlazi za buduće generacije." Tako kaže Bill Butz, predsjednik organizacije Population Reference Bureau, znanstvene ustanove sa sjedištem u Washingtonu, koja objavljuje najnovije globalne demografske podatke. Prema ovogodišnjem izvješću, na najsiromašnije zemlje u razvoju otpada 20 od 80 milijuna ljudi za koliko ih svake godine poraste svjetsko stanovništvo. Demograf Carl Haub, vodeći autor izvješća, kaže da će do 2050. rast stanovništva samo u Africi povećati ukupan broj ljudi u svijetu za jednu milijardu. "Pri tome se podrazumijeva da danas u Africi stope nataliteta opadaju i da će nastaviti taj trend. No, u mnogo slučajeva, sve je očiglednije da se to jednostavno ne događa." Demografi prognoziraju da će stope nataliteta u zemljama u razvoju na koncu ipak opasti, kao što je to bio slučaj u industrijaliziranim zemljama. Pa ipak, do 2050. Azija će svijetu dodati najviše stanovnika, oko milijardu i 300 milijuna. To će rezultirati dodatnim pritiscima na vlade da udovolje rastućim zdravstvenim, obrazovnim i ekonomskim potrebama velike i mlade populacije. U razvijenom svijetu, situacija je drugačija. Kronično niske stope nataliteta rezultiraju sve manjim i manjim brojem stanovnika radne dobi koji uzdržavaju populaciju starije dobi. Carl Haub za primjer navodi kontrast između Etiopije i Njemačke. Obje imaju približno jednak broj stanovnika, ali sličnost na tome prestaje. Etiopija će, do 2050. udvostručiti svoje stanovništvo, s 85 na 174 milijuna. Populacija Njemačke najvjerojatnije će se u istom razdoblju smanjiti s 82 na 72 milijuna. "Njemačka već sad ima samo po tri osobe radne dobi na svakog umirovljenika. Dakle, već je suočena s krozom koja će postajati sve gora, u mirovinskom sustavu, kao i u zdravsvtenom osiguranju." Europa je prva regija u kojoj je na djelu dugoročno smanjenje fertiliteta. Slični problemi postoje i u Japanu i Južnoj Koreji. U Sjedinjenim Državama, broj ljudi starijih od 65 godina do 2050. će se više nego udvostručiti, sa sadašnjih 40 na 89 milijuna. A, ukupan broj stanovnika Amerike narasti će s današnjih 310 na više od 420 milijuna, ovisno o migracijskim trendovima, kaže Linda Jacobsen iz ustanove Population Reference Bureau. "Useljenici mogu ublažiti pad broja uposlenika prema broju umirovljenika, mogu povećati broj radnog stanovništva i poboljšati potencijalnu solventnost programa državnih mirovina. To nije rješenje, ali je sigurno odigralo važnu ulogu u očuvanju američke populacije - da ne izgleda kao ona Japana i nekih zemalja Zapadne Europe". Izvješće "2010 World Population Data Sheet" donosi podatke o više od 200 zemalja, temeljene na izvorima iz samih zemalja, kao i demografskim studijama i anketama, te izvješćima međunarodnih organizacija.